Szeretettel köszöntöm az augusztus 20-i közös ünnepségünkön Bokor Tibor urat, Kézdivásárhely polgármesterét, Szilveszter Szabolcs urat, Kézdivásárhely alpolgármesterét, Antal Emőke város menedzsert és Bartha Zsuzsánna kabinetvezetőt!

Tisztelt Szentendrei Polgárok, Ünneplő Közösség!

Az augusztus 20-i ünnepen az Államalapításra emlékezünk, Szent István királyunkra és az akkor élt magyarokra.

Az ünnephez kapcsolódóan egy műsorban kérdéseket tettek fel járókelőknek, hogy nekik mit jelent augusztus 20., az államalapítás, mit tudnak István királyról, mi kötődik esetleg mindebből személy szerint hozzájuk.

Az egyik válasz nagyon megdöbbentett és elgondolkoztatott.

Ez a következő volt: „Mi közöm hozzá?”

- És folytatódott a válasz a magyarázattal: „Olyan messze van már ez a korszak, szinte már egy másik, messzi-messzi galaxisban. Így nekem augusztus 20. egy munkaszüneti nap és a tűzijáték.”

„Mi közöm hozzá?”

Pedig ez az államalapítás alapvetően befolyásolta életünket, és ne legyen kétségünk, ma is igazodási pont.

Miért is igazodási pont?

Azért, mert ez a történelmi tett nem egy hirtelen jött gondolat eredménye, hanem az akkori magyarság közös válasza a környezeti, társadalmi, államszervezési kihívásokra.

Ez a közös válasz többek között azért született meg, mert

– támaszkodott a hagyományokra,

– tisztában voltak vele, hogy mindenki értékes.

Az így született Magyarország, jövőkép lehetett mindenkinek, mert közös célok és értékek mentén jött létre.

„Mi közöm hozzá?”

Érezzük ezekben a szavakban a személytelenséget? Ezért is jó belegondolni abba, hogy az akkor élt eleink biztosan feltettek magukban egy másik kérdést: Miért csináljuk végig? A gyerekeinkért, unokáinkért, családunkért, a közösségért?

Úgy ahogy akkor tudták, hogy van közük egymáshoz, a sorsuk alakulásához, úgy ma is van közünk ahhoz, hogy a mai közállapotok megváltoztatására, mint lehetőségre tekintsünk, mert csak ezzel a lelkülettel találjuk meg közös céljainkat úgy, ahogy István király idejében.

A közös jövőképünk megfogalmazásához és megvalósításához szükség van arra a tehetségre, amit kaptunk mi magyarok.

Éljünk bárhol a Kárpát-medencében, vagy éljünk bárhol a világban, most újra olyan alapvető társadalmi, gazdasági, környezeti változásokat élünk meg, amelyekre a megszokott válaszok már nem elegendőek, ez az út nem folytatható, változtatni kell.

– Közösen kell felmérnünk a helyzetet,

– közösen kell megtalálnunk a megoldást,

– közösen kell végig járnunk a megvalósítás útját.

Hogy leszünk erre képesek?

Úgy, hogy a XXI. századi magyar nemzet István király szellemiségében születik újjá, mert Szent István király világosan látta, hogy minden ember más és más. Világosan látta, hogy mindenki kapott valamilyen tehetséget, amivel a közösséget tudja szolgálni.

István király világosan látta, hogy nem leszünk egyformák, ezért nem arra törekedett, hogy megváltoztassa az embereket, hanem arra, hogy közös céljaink legyenek, amelyekért közösen tudunk dolgozni. Közösen tudunk áldozatot hozni.

– Közös célok,

– közös jövőképek,

– közös megvalósítás.

Délelőtt Kézdivásárhely és Szentendre között lévő testvérvárosi kapcsolat jelképét, egy székelykaput adtunk át Bokor Tibor polgármester úrral.

A kapun két felirat látható, az egyik:

„Percre se feledd, hogy testvéred minden magyar, bárhol is éljen.”

A másik:

„Ahogy egymással bánunk, az a hazánk.”

Egy kapu, két város, két felirat, egy újjászülető XXI. századi magyar nemzet.